Ego Eustachia, comitissa Sacricesaris, notum facio universis quod, cum filius meus karissimus, bone memorie, Andreas de Brena, in extremis laborans, ordinacionem testamenti sui et bonorum suorum mihi et dilecto fratri meo, Willelmo de Tanlay, pluribus astantibus, commisisset, nos, communicato bonorum virorum consilio, capitulo ecclesie Beati-Stephani Autissiodorensis, in qua idem Andreas, filius meus, sepultus est, ob remedium anime ipsius, ut ibi ejus perpetuo memoria maneat, et annuatim ipsius anniversarium ibidem celebretur, assignavimus in perpetuam elemosinam terragia, costumas, censum cum ventis que prenominatus Andreas habebat apud Prayz, ut eidem capitulo maneant integra et quieta. Et preterea, unum de hominibus ejusdem Andree, videlicet Josbertum Salvagium, cum familia sua, ut sint homines capituli supradicti et justicient se per illud. Quod ut ratum permaneat in futurum, presentem cartulam fieri et sigilli mei munimine testimonio roborari precepi. Actum, anno incarnati Verbi millesimo ducentesimo quinto-decimo, mense maio.